Ir-Regolament tal-Kummissjoni (KE) Nru 651/2002
tas-16 ta’April 2002
li jemenda r-Regolament tal-Kunsill (KE) Nru 1673/2000 u r-Regolament (KE) Nru 245/2001 rigward il-kodiċijiet tan-Nomenklatura Magħquda għaż-żerriegħa tal-qanneb għaż-żriegħ
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 234/79 tal-5 ta’ Frar 1979 dwar il-proċedura għal aġġustament tan-nomenklatura tat-Tariffa Komuni Doganali wżata għal prodotti agrikoli [1], kif l-aħħar emendat bir-Regolament (KE) Nru 3290/94 [2], u partikolarment l-Artikolu 2(1) tiegħu,
Wara li kkunsidrat ir-Regolament tal-Kunsill (KE) Nru 1673/2000 tas-27 ta’ Lulju 2000 dwar l-organizzazzjoni komuni tas-swieq tal-kittien u tal-qanneb imkabbra għall-fibri [3], u partikolarment l-Artikoli 9 u 14 tiegħu,
Billi:
(1) Ir-Regolament tal-Kummissjoni (KE) Nru 2031/2001 tas-6 t’Awissu 2001 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffi u ta’ l-istatistika u dwar it-Tariffa Komuni Doganali [4] tiddisponi għal emendi għan-Nomenklatura Magħquda, partikolarment għaż-żerriegħa tal-qanneb għaż-żriegħ.
(2) L-Artikolu 5 tar-Regolament (KE) Nru 1673/2000 jippreskrivi regoli għall-importazzjoni tal-qanneb. Il-prodotti msemmija f’dak l-Artikolu, inklużi ż-żerriegħa tal-varjetajiet tal-qanneb għaż-żriegħ, huma identifikati bil-kodiċijiet tan-Nomenklatura Magħquda tagħhom. Skond l-Artikolu 5 tar-Regolament (KE) Nru 1673/2000, l-Anness tar-Regolament tal-Kummissjoni (KE) Nru 245/2001 tal-5 ta’ Frar 2001 li jippreskrivi regoli dettaljati għall-applikazzjoni tar-Regolament tal-Kunsill (KE) Nru 1673/2000 dwar l-organizzazzjoni komuni tas-suq tal-kittien u l-qanneb imkabbra għall-fibri [5], kif l-aħħar emendat mir-Regolament (KE) Nru 52/2002 [6], jippreżenta mudell ta’ ċertifikat għal qanneb importat, u partikolarment għal żerriegħa tal-qanneb għaż-żriegħ.
(3) It-tieni inċiż ta’ l-Artikolu 5(2) tar-Regolament (KE) Nru 1673/2000 u l-Anness tar-Regolament (KE) Nru 245/2001 għandhom bħala konsegwenza jkunu emendati.
(4) Il-miżuri li jiddisponi għalihom dan ir-Regolament huma skond l-opinjoni tal-Kumitat ta’ Ġestjoni għal Fibri Naturali,
ADOTTAT DAN IR-REGOLAMENT:
L-Artikolu 1
1. Fit-tieni inċiż ta’ l-Artikolu 5(2) tar-Regolament (KE) Nru 1673/2000, il-frażi:
"- żrieragħ ta’ varjetajiet ta’ qanneb li jaqgħu taħt il-kodiċi NM 12079910 għaż-żriegħ iridu jkunu akkumpanjati bi prova li l-livell ta’ tetrahydrocannabinol ma jeċċedix dak iffissat skond l-Artikolu 5a tar-Regolament (KE) Nru 1251/1999,"
hija mibdula b’dan li ġej:
"- żrieragħ tal-varjetajiet tal-qanneb li jaqgħu taħt il-kodiċi NM 12079920 għaż-żriegħ iridu jkunu akkumpanjati bi prova li l-livell ta’ tetrahydrocannabinol ma jeċċedix dak iffissat skond l-Artikolu 5a tar-Regolament (KE) Nru 1251/1999,."
2. L-Anness mar-Regolament (KE) Nru 245/2001 huwa emendat kif ġej:
(a) fil-kaxxa 16, il-kodiċi "ex12079910" huwa mibdul b’ "ex12079920";
(b) fil-kaxxa 24, il-kodiċi "NM 12079910" huwa mibdul bi "NM 12079920".
L-Artikolu 2
Dan ir-Regolament għandu jidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, is-16 ta’April 2002.